**Қазығұрт ауданы. Қ.Сатпаев атындағы мектеп-лицейі. Шагирбаева Жамила**

**Өткізілген күні: 3.10.19ж**

**Сынып: 2 «А»**

**Сабақтың тақырыбы:** ***«Бір тал кессең, он тал ек»***

**Сабақтың мақсаты:**

1. Оқушыларға экологиялық тәрбие беру арқылы олардың дүниетанымын, табиғатты қорғау қабілеттерін арттыру.

2. Табиғатты, қоршаған ортаны аялауға, қорғауға, тазалығын сақтауға,қамқорлық жасауға, мейірімді болуға, жауапкершілікке тәрбиелеу.

3. Шығармашылық ойлау қабілеттерін дамыту, өз ойын еркін жеткізе білуге дағдыландыру .

**Әдісі:** әңгімелесу, сұрақ-жауап, түсіндіру,талдау, ой шақыру, топтық жұмыс т.б

**Көрнекілігі:** табиғат туралы даналық сөздер, бейнероликтер, нақыл сөздер т.б.

**Сабақтың барысы :**

**І. Ұйымдастыру бөлімі. *Психологиялық дайындық.***Қол ұстасып бәріміз,   
Жылылықты сезейік.   
Шуақ шашқан күндей боп,   
Күлімсіреп жүрейік.  (Оқушылар көздерімізді жұмамыз)

Қайырлы, күн, балалар! Күнде таңертең сендер ояна салысымен , терезені ашып Табиғат-Анаға көз салып қарайсыңдар.Дәл бүгінгі күні табиғат-Ана бізді несімен қуанты, бізге не айтады? Олай болса, мен сендерді Табиғат -Анаға саяхатқа бірге шығуға шақырамын. Келісесіңдер ме? Өте керемет!   
*Бүгінгі саяхатымыздың тақырыбы:* «Бір тал кессең - он тал ек» деп аталады.   
*Мақсатымыз:* Біз бүгін, сендермен бірге қоршаған ортаға деген махаббат құндылықтары жайлы түсінігімізді кеңейтеміз, табиғатты сүюді,қорғауды, табиғат-Анаға сүйіспеншілікпен қарауды үйренеміз. Біз бүгін, табиғатпен сырласамыз, оны түсінуге тырысамыз. Біз бүгін, Табиғат-Анадан мейірімділікті үйренеміз!   
Табиғат адамзаттың, жалпы тіршілік атаулының ежелден өмір сүріп келе жатқан ортасы, алтын бесігі. Табиғат-сұлулықтың таусылмас көзі.

Ендеше біз бүгінгі сабағымызды табиғатпен амандасудан бастаймыз. Барлығымыз көздерімізді ашып, орнымыздан тұрып, мына өлең жолдарын бірге айтайық!

*(барлығы хормен түгел оқушылар айтады)*Қайырлы күн, күнім, далам, орманым,

Қайырлы күн, гүлім, құсым, көлдерім.

Қайырлы күн, өсімдіктер, жәндіктер

Қайырлы күн, бар тіршілік иесі!

Балалар, күнделікті киіп жүрген киіміміз, оқитын кітабымыз, жазатын қағазымыз,мінер көлігіміз, ауырғанда пайдаланатын дәріміз, тыныс алар ауамыз, ішер суымыз--осылардың бәрі табиғаттың бізге тартқан сыйы – өсімдіктердің арқасы. Ендеше бүгінгі тәрбие сағатымыз табиғатты, сонымен қатар ағаштарды қорғау жөнінде болмақ.

***1 – баяндамашы. Ағаштар туралы қызықты деректер бейнеролик.***

Табиғат-адам баласының құтты қонысы, жайлы мекені, ырыс-дәулеті, денсаулығының сенімді сақшысы. Сондықтан халық оны аялайды, қадір тұтады, күтіп-баптайды.   
"Адамның екі анасы бар: бірі-туған анасы, екіншісі-табиғат.

***2 - баяндамашы. Ағаштарға арналған ескерткіштер***

Адамзат баласы үшін табиғат--кең сарай, мәңгі тозбас баспана. Демек, өз төріңнің басындағы тәртіп пен тазалықты қалар болсаң түптеп келгенде табиғатпен санасу, оған қамқор болу-адамзат баласының асыл парызы. "Балыққа - су, құсқа ауа, аңға - орман-тоғай, тау-дала қандай қажет болса, адам баласы үшін Отан деген ұлы ұғым сондай қажет. Ал табиғатты сүю - Отаныңа қамқор болу деген сөз.

***3 - баяндамашы Қызыл кітапқа енген ағаштар туралы***

Түсіне білгенге табиғат жаюлы кітап сияқты. Керек десеңіз жұмыр жердің бетіндегі тіршілік атаулыны бір ғана өз заңдылығына бағындырып, ұлы тұтастыққа қозғалысқа келтіруші де Табиғат.   
Табиғат өзінің қайталанбас сұлулығымен, таусылмас қызығымен, мың сан жаратылысымен, асқақ та өрлігімен, өрең жетпес шексіздігімен, ал кейде мизамдай нәзіктігімен қайран қалдырады.

***4 - баяндамашы Ағаштар туралы аңыз-әңгімелер***

***Өте жақсы, ендігі кезекте Ағаштар туралы мақал-мәтелдерді есімізге түсірейік. Бастапқы бөліміне қарап, жалғастыра отырайық...***

1. Гүл жердің көркі,.. .. ..(қыз елдің көркі)
2. Су бар жерде... ... ( ну бар)
3. Бір тал кессең, ... ... ...(он тал ек)
4. Атаңнан мал қалғанша .. ..( тал қалсын)
5. Орман тоғай-жер сыны,... ...(Көкорай шалғын көл сыны)
6. Дала көркі мал,.. ... ...( қала көркі тал)
7. Ағаш жапырағымен,... ... (жер топырағымен)
8. Ағаш көркі -жапырақ,... ...(адам көркі шүберек)

Табиғат-сөз жетпес сұлулық, баға жетпес қазына, көз тоймайтын әсемдік, айтып жеткізе алмайтын қыры мен сыры мол құбылыс болғанымен қазір сол табиғат нашарлап, ластануда соның салдарынан адам өміріне қауіпті жағдай тудыруда.

***Табиғат ластануы туралы бейнеролик***

Біз табиғаттағы әрбір жайқалып тұрған ағашқа қамқорлық танытуымыз қажет. "Бір тал кессең, он тал ек", "Жер құтты болса, мал сүтті болады"-демекші, айналамызда табиғаттан лас иісті,  ауру тудырушы бактерияларды  жоюшы тал, жасыл желек.  деп

Бүгінгі сабағымызды қорытындылау мақсатында алдымызда тақтада ілінген ағашға жан бітіру үшін қолымыздағы жапырақшаларға өзімізге мәлім ағаштардың 1 атауларынан жазып жапсырайық және ағашымыздың көркеюіне үлес қосайық.

Кері байланыс.

***Оқушылар жапырақшаларды алып ағашқа жапсырады***

Қорытындылау.